 NA AFP CONAKRY, GUINEA MWANASHERIA Mkuu nchini Guinea ameagiza idara ya mahakama kumfungulia mashtaka aliyekuwa rais wa nchi hiyo, Alpha Conde na washirika wake 26, akisema kuwa wana kesi ya kujibu. Conde na washirika wake wanakabiliwa na mashtaka ya uhalifu na utumizi mbaya wa mamlaka. Kiongozi huyo wa zamani ana umri wa miaka 84. Vile vile, wanakabiliwa na tuhuma za mauaji na uharibifu wa mali, kulingana na stakabadhi zilizotiwa saini na mwanasheria huyo. Mashtaka mengine ni kuwazuilia wakosoaji wake, kuwadhulumu, utekajinyara, ubakaji na uporaji wa mali ya umma. Miongoni mwa maafisa ambao ameshtakiwa pamoja nao ni mkuu wa zamani wa mahakama ya kikatiba, maspika wa zamani wa bunge, waziri mkuu wa zamani, mawaziri kadhaa wa zamani, wabunge na wakuu wa idara za usalama. Kiongozi Mkuu wa Mashtaka ya Umma, Alphonse Charles, aliliambia shirika la AFP kuwa mashtaka hayo yanafuatia malalamishi yaliyowasilishwa na Vuguvugu la Kitaifa la Kutetea Katiba (FNDC), ambalo ndilo lilikuwa likiongoza maandamano makali dhidi ya kiongozi huyo. Maandamano makali yalianza nchini Guinea dhidi ya kiongozi huyo mwishoni mwa 2020, baada ya kujaribu kuibadilisha Katiba ili kuwania urais kwa muhula wa tatu Oktoba mwaka huo.Kiongozi huyo ndiye wa kwanza kuchaguliwa kwa njia ya kidemokrasia nchini humo mwaka 2010. Kwenye uchaguzi uliofanyika Agosti 2020, Conde alitangazwa mshindi kwa kuzoa asilimia 59.5 ya kura, ijapokuwa wapinzani wake wakuu walidai uwepo udanganyifu na wizi wa kura. Alipinduliwa na jeshi Septemba 2021, kwenye mapinduzi yaliyoongozwa na Kanali Mamady Doumbouya. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  